अपनी 133 जयंतियां मना चुके और स्वतंत्रता संग्राम के नेतृत्व का दावा करने वाले देश के सबसे पुराने राजनीतिक दल कांग्रेस में नया बदलाव किया गया है। वैसे तो यह बदलाव केवल समाचार के कॉलम तक ही सीमित रहने के योग्य है परंतु इसके पीछे नेहरु-गांधी परिवार में राजनीतिक असुरक्षा की बढ़ती भावना और राहुल गांधी का मुुकुट बचाने के प्रयास के चलते इसने चर्चा का विषय भी बना दिया है। कांग्रेस ने 90 वर्षीय मोतीलाल वोरा को कोषाध्यक्ष पद से हटा कर अखिल भारतीय कांग्रेस समिति के प्रशासनिक मामलों का महासचिव बनाया गया है और खजांची का पद अहमद पटेल को दिया गया है। इस परिवर्तन पर नई दिल्ली की 24 अकबर रोड पर स्थित कांग्रेस मुख्यालय में ही टिप्पणी करते हुए किसी ने कहा ‘न्यू सीपी बट सेम एपी अर्थात नए कांग्रेस प्रधान परंतु वही अहमद पटेल’। बता दें कि मोती लाल वोरा 90 सालों के तो अहमद पटेल अपने जीवन के 69 फाग खेल चुके हैं। रोचक है कि युवा नेता राहुल गांधी के नेतृत्व वाली कांग्रेस वयोवृद्ध सेनापतियों के भरोसे राजनीतिक मोर्चे डटी है। कांग्रेस के प्रवक्ता इसे अपने वरिष्ठ कार्यकर्ताओं को सम्मान देने का उदाहरण भी बता सकते हैं परंतु वास्तविकता कुछ और दिख रही है। कांग्रेस के अघोषित गृहस्वामी नेहरु-गांधी वंशावली के लोगों की इस सदाश्यता के पीछे उनकी असुरक्षा की बढ़ती भावना अधिक दिख रही है। खानदान को लगने लगा है कि तरुण कांग्रेस राहुल गांधी के सम्मुख आज नहीं तो कल चुनौती पेश कर सकती है और थके-मांदे वयोवृद्ध सिपहसालार पार्टी में युवराज के सुरक्षित नेतृत्व की लगभग शतप्रतिशत गारंटी हैं।